Worcester F 80 Distinctiones

136 Memor esse debet quilibet

Memor debet esse quilibet pertinencium ad seipsum, pertinencium ad proximum, pertinencium ad Deum.

¶ Quo ad se debet recolere tria, scilicet, infirmitatem nature, ut sit caucior contra transiens per lubricium passum, Eccli. 8[:6]: *Memento quoniam omnes in correptione sumus.*

¶ Secundo, dampnositatem culpe, ut sit pronior ad penitendum, sicut mercator perpendens iacturam in rebus dolet, Apo. 2[:5]: *Memor esto unde excideris: age pœnitentiam*.

¶ Tercio, vtilitatem penitencie, ut sic fit soluicior ad operandum. Nam formica prouidet sibi in estate contra hyemen, Eccli. 14[:12]: *Memor esto quoniam mors non tardat*. Et [Eccli.] 7[:40]: *Memorare novissima tua, et in æternum non peccabis*. Et Eccle. 11[:8]: *Si multis annis vixerit homo, meminisse debet* tenebris corporis.

¶ Memorare debet homo quo ad proximum probitatem bonorum ad mutandum, sicut militi valor parentum, discenti bonum artificium, [1] Macc. 4[:9]: Memores estote quoniam *salvi facti sunt patres nostri*.

¶ Secundo, fatuitates malorum ad detestandum, sicut leo videns verberacionem canis, Luc. 17[:32]: *Memores estote uxoris Lot*.

¶ Tercio, egestatem pauperum ad succurrendum, siue egeant in mundo, sicut auis reminiscitur pullorum indigencium, Gal. 2[:10]: *Tantum ut pauperum memores essemus*. Siue egeant in purgatorio, secundum illud Eccli. 38[:23]: *Memor esto judicii mei: sic erit tuum,* etc.

¶ Item memorari debet homo quo ad Deum eius mandata ad faciendum, Psal. [102:18]: *Memores sunt mandatorum ipsius ad faciendum ea*. Obliuio enim causat remissionem, memoria excitat obedienciam, Num. 15[:39]: Si non, *sequantur cogitationes suas*. Sed magis sunt

/fol. 261vb/

memores mandatorum Dei.

¶ Secundo eius beneficia ad regraciandum. Nam canis applaudens vni beneficio lucratur aliud, Psal. [76:4]: *Memor fui Dei, et delectatus sum*. Horum primum consistit in hominis creacione cui totum dedit simul ad reliquis creaturis per preces. Habet enim homo esse cum lapide, viuere cum arboribus, sentire cum animalibus,[[1]](#footnote-1) intelligere cum angelis, Psal. [76:12]: *Memor fui operum Domini*. Secundum in hominis redempcione, sic puer bonus recolit dolores matris eum parturientis, Tren. 3[:19]: *Recordare paupertatis mee absinthii et fellis*. Et tercio, in Christi resurrection, sicut nepos prelati sperat promoueri in eius promocione, [2] Tim. 2[:8]: *Memor esto Christum[[2]](#footnote-2) resurrexisse a mortuis*. Quarto,[[3]](#footnote-3) in iudicii discrecione, latro timore iudicii proicit rem furtiuam, Eccli.41[:1]: *O mors, quam amara est memoria tua homini* iusto, Psal. [118:52]: *Memor fui judiciorum a sæculo, Domine*, etc.

1. sentire cum animalibus ] Lambeth, F 128 *om.* F 80. [↑](#footnote-ref-1)
2. Christum ] Lambeth, F 128 *corr.* quam F 80. [↑](#footnote-ref-2)
3. Quarto ] Lambeth, F 128 *corr*. Tercium F 80. [↑](#footnote-ref-3)